Diari Oficial de la Generalitat Valenciana


Sumari del DOGV 7533, del 26-05-2015 (2015/4661)

RESOLUCIÓ de 8 de maig de 2015, de la Subdirecció General de Relacions Laborals de la Direcció General de Treball, per la qual es disposa el registre i publicació del text del Conveni Col·lectiu de Recol·lecció de Cítrics de la Comunitat Valenciana (15271010860454).
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7533

Data del DOGV
:   26-05-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/4661


Data del document
:   08-05-2015

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * conveni col·lectiu

RESOLUCIÓ de 8 de maig de 2015, de la Subdirecció General de Relacions Laborals de la Direcció General de Treball, per la qual es disposa el registre i publicació del text del Conveni Col·lectiu de Recol·lecció de Cítrics de la Comunitat Valenciana (47821154060982). [2015/4661]  
Vist el text del Conveni col·lectiu de recol·lecció de cítrics de la Comunitat Valenciana, subscrit per la comissió negociadora, la qual està integrada, de part empresarial, per representants de CGC i APECA, i, de part dels treballadors, per representants dels sindicats UGT i CCOO, el qual no ha subscrit el text, i de conformitat amb el que disposen l'article 90, apartats 2 i 3, del Reial Decret Legislatiu 1/1995, de 24 de març, text refós de la Llei de l'Estatut dels Treballadors; l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències transferides segons el Reial Decret 4105/82, de 29 de desembre, resol:  
  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la comissió negociadora i depòsit del text del conveni.  
  
Segon  
Disposar la seua publicació en el Diari Oficial de la Comunitat Valenciana.  
  
València, 8 de maig de 2015.- El subdirector general de Relacions Laborals: Reyes Maximiliano Coronado Coronado.  
  
  
  
CONVENI COL·LECTIU PER A LA RECOL·LECCIÓ DE CÍTRICS DE LA COMUNITAT VALENCIANA   
2014-2018  
  
Article 1. Parts negociadores  
Este conveni ha sigut negociat per les parts negociadores següents:  
  
Per la part empresarial: Comité de Gestió de Cítrics de València (CGC) i Associació Professional d'Empreses Cooperatives Agràries (APECA).  
Per la part social: FITAG-PV Federació d'Indústria i Treballadors Agraris d'UGT-PV  
  
Article 2. Àmbit territorial  
Este conveni serà aplicable a tot el territori de la Comunitat Valenciana.  
  
Article 3. Àmbit funcional  
Este conveni obliga el conjunt d'empreses, de qualsevol naturalesa, dedicades a la recol·lecció de cítrics.  
  
Article 4. Àmbit personal  
Este conveni serà aplicable a tots els productors i productores que es dediquen a esta activitat laboral específica, en la qual s'inclouen tant les operacions de collida i d'arreplega de cítrics.  
  
Article 5. Àmbit temporal  
1. La vigència d'este conveni col·lectiu tindrà una duració de quatre anys, fins al 31 d'agost de 2018.  
2. Els efectes del conveni s'iniciaran el dia 1 de setembre de 2014, amb independència de la data de publicació en el Diari Oficial de la Comunitat Valenciana (DOCV), llevat de les excepcions que es preveuen en este document.  
  
Article 6. Denúncia i negociació d'un nou conveni col·lectiu  
La denúncia del conveni, que es podrà formular-se dins dels últims tres mesos de vigència o de qualsevol de les pròrrogues, haurà de ser efectuada per qualsevol de les parts que el firmen,. La denúncia es realitzarà per escrit i es presentarà davant de l'autoritat laboral, que la traslladarà a l'altra part.  
Així mateix, caldrà ajustar-se als terminis fixats pels articles 85 i 89 de l'Estatut dels Treballadors, quant a l'inici i duració de les negociacions del nou conveni col·lectiu.  
Si, una vegada expirat el termini màxim de negociació establit en l'apartat anterior, no s'ha arribat a un acord, les parts se sotmetran al procediment de solució de discrepàncies que s'establisca en l'acord interprofessional de solució de conflictes que es determine a este efecte.   
  
  
Article 7. Retribucions salarials  
1. Les retribucions comprenen dos modalitats: la de salari per unitat de temps (jornal) i la del salari a estall. La càrrega està inclosa tant en els salaris a jornal com en els d'a estall.  
2. En tots els salaris indicats s'entenen incloses les parts proporcionals corresponents a les gratificacions extraordinàries (també la de participació en beneficis), vacacions, diumenges i dies festius.  
  
3. Quantia de les retribucions:  
I. Salari a jornal  
Les retribucions pactades en este conveni corresponents a les campanyes 2014-2018 són les que es detallen a continuació, segons els diferents períodes.   
  
TAULA SALARIAL DE L'01-09-2014 AL 31-08-2016  
COMUNITAT VALENCIANA  
CATEGORIES ?/HORA ?/5 HORES ?/6 HORES  
CAPATÀS/CAPATASSA 11,05 55,25 66,30  
COLLIDOR/COLLIDORA 10,14 50,70 60,84  
  
  
II. Salari a estall  
Les retribucions pactades en este conveni corresponents a les campanyes 2014-2016 seran les que es detallen a continuació.  
  
Grup Varietat Euros /   
100 quilograms  
1 Satsuma, clausellina, okitsu i hashimoto 10,55  
2 Clemenules, oroval, marisol, fortuna, arrufatina, orogrande, tomaquera i clemenpons 11,25  
3 Clementina fina, hernandina, oronules i esbal 12,17  
4 Nàvel, navelina, newhall i lanelate 6,41  
5 Salustiana, sanguinelli, verna i mineola 6,95  
6 Clemenvilla, ellendale, ortanique i satsuma kara 10,18  
7 València i navelate 6,57  
  
  
3. Increment salarial: les quantitats establides en este article tindran els increments següents:  
- Campanya 2016-2017 (des de l'1 de setembre del 2016 fins al 31 d'agost del 2017): 0,5%.  
- Campanya 2017-2018 (des de l'1 de setembre del 2017 fins al 31 d'agost del 2018): 0,5%.  
  
Article 8. Normes per al treball  
S'acorden les normes següents:  
Durant els mesos d'octubre, novembre, desembre, gener, febrer i març, el treball efectiu serà en jornada de cinc hores.  
Durant els mesos d'abril, maig, juny, juliol, agost i setembre, el treball efectiu serà en jornada de sis hores.  
Els rendiments mínims que figuren en les taules de valors exposades a continuació són un requisit indispensable per a la meritació del salari a jornal íntegre. En el cas que no s'arribe al rendiment mínim, el salari que es percebrà en cada cas es recalcularà en proporció al rendiment efectivament aconseguit, sense que en cap cas puga ser inferior al salari mínim interprofessional per hora establit cada any:  
  
  
SISTEMA DE RENDIMENTS PER A TREBALL A SALARI 2014-2018  
 Varietat Rendiments mínims jornada de cinc hores Rendiments mínims jornada de sis hores  
GRUP 1 Satsuma, clausellina, okitsu i hashimoto 450 kg 540 kg  
GRUP 2 Clemenules, oroval, marisol, fortuna, arrufatina, orogrande, tomaquera, clemenpons i nadorcott 405 kg 486 kg  
GRUP 3 Clementina fina, hernandina, oronules, esbal i loretina 375 kg 450 kg  
GRUP 4 Nàvel, navelina, newhall i lanelate 750 kg 900 kg  
GRUP 5 Salustiana, sanguinelli, verna i mineola 630 kg 756 kg  
GRUP 6 Clemenvilla, ellendale, ortanique, i satsuma kara 480 kg 576 kg  
GRUP 7 València i navelate 600 kg 720 kg  
  
  
  
Quan hi haja desocupació agrària, registrada oficialment en el SEPE, en la localitat on haja d'efectuar-se la recol·lecció, no es collirà a estall més de sis hores diàries. Es considerarà treballador agrícola desocupat aquell que acredite la seua condició agrària.  
Quan la quantitat de fruita recol·lectada, la insuficiència del personal per a la collida, les circumstàncies atmosfèriques o la situació comercial determinen la realització de treball a estall, s'abonaran els salaris per quilogram recol·lectat de les diferents varietats de cítrics que figuren a este efecte en les taules de l'article 7 d'este conveni.   
  
En el cas que s'haja treballat a estall amb la normal diligència en la recol·lecció, el treballador tindrà dret a percebre el salari que corresponga d'acord amb allò realment recol·lectat i en atenció a les retribucions previstes per a l'estall.  
La recol·lecció de la fruita es realitzarà correctament, sense danyar-la, de manera que no se'n perjudique la comercialització posterior.   
Les parts que firmen este conveni col·lectiu expressen la seua voluntat que el treball a estall es realitze únicament quan les circumstàncies del clima, la condició de la fruita i les exigències comercials dels mercats plantegen requeriments de producció que hagen de ser atesos adequadament per mitjà d'esta modalitat de treball remunerat a rendiment.   
Condicions d'aplicació dels rendiments mínims:   
a) Amb caràcter general, la mateixa quadrilla que comence un camp haurà d'acabar-ne la recol·lecció. En cas d'impossibilitat, la quadrilla que faça la segona passada o les següents, serà retribuïda a jornal, sense aplicar-hi les taules de rendiments mínims.  
b) En els casos de dificultat extrema, com ara bàscula allunyada del tall, camp enfangat, plantacions molt denses, poca producció, etc., es comunicarà a l'empresa els inconvenients en el treball per a no tindre en compte els rendiments mínims.  
Per tant, quan es produïsquen estes condicions, i sempre que es comunique prèviament a l'empresa, el sistema de pagament haurà de ser el salari a jornal, sense tindre en compte els rendiments mínims.  
  
Article 9. Contractació de duració determinada  
Contracte per obra o servici   
Als efectes del que preveuen els articles 15.1.a i 49.1.c de l'Estatut dels Treballadors, aprovat pel Reial Decret Legislatiu 1/1995, a més dels continguts generals, s'identifiquen com a treball o tasca amb substantivitat pròpia, dins de l'activitat normal de les empreses del sector, que pot cobrir-se amb contractes per a la realització d'obres o servicis, les següents:  
- L'obertura de nous mercats, recol·lecció per a mercats emergents, o mercats alliberats de bloquejos i/o d'aïllaments.  
- La recol·lecció en comarques o en zones concretes i determinades diferents d'aquelles en què l'empresa realitza habitualment la recol·lecció.  
- La recol·lecció per a promocions concretes per a clients determinats amb especificitats pròpies quant a la qualitat, el calibre, l'envàs, etc.  
- La recol·lecció per a iniciatives solidàries i/o campanyes d'organismes públics i privats per a la vida saludable.  
- La recol·lecció de noves varietats de fruita que no constituïsquen la que habitualment cull l'empresa.  
A tots els treballadors i treballadores que subscriguen este tipus de contracte els serà aplicable allò que disposen el text del conveni referent al personal eventual i, especialment, l'article 18, relatiu al passe d'eventuals a fixos discontinus.  
  
Contracte eventual  
La duració màxima del contracte de circumstàncies del mercat, acumulació de tasques o excés de comandes serà de 9 mesos dins d'un període de referència de 12 mesos, sense perjuí del que establix l'article 18 d'este conveni.  
  
Article 10. Suspensió del treball per pluja o altres accidents climatològics  
Als recollidors se'ls abonarà el 50% del salari a jornal si s'han presentat en el tall o lloc de treball i este ha de ser suspés abans d'iniciar-se o una vegada transcorregudes dos hores de treball. Si es treballa més de dos hores i s'ha d'interrompre la faena per les causes climatològiques expressades, es percebrà el salari complet.   
  
  
Article 11. Jornada de treball  
El treball començarà en el tall a les 10.00 hores, llevat de pacte en contra o per causes alienes a la voluntat de les parts, i acabarà a les 17.00 hores o a les 18.00 hores, segons el període de treball siga de cinc o sis hores.  
Les hores de treball que puguen realitzar-se per damunt de les 17.00 o de les 18.00 hores, segons el període de treball, seran de lliure acceptació per empreses i treballadors i treballadores; en este cas, la següent hora treballada, per acord mutu, es retribuirà a prorrata del jornal i rendiment.  
El capatàs indicarà l'hora exacta d'inici del treball efectiu i de fi de jornada de treball, i serà responsable davant de l'empresa de l'incompliment de l'horari i del rendiment del treball del personal afectat.  
Als efectes que els treballadors i treballadores puguen disfrutar com a temps de descans del dissabte a la vesprada, de comú acord amb les seues respectives empreses, es podrà convindre la realització de la jornada intensiva i es respectarà la jornada establida per a un dia normal.   
  
Article 12. Desplaçaments  
Les parts convenen expressament que, en el cas que el punt de partida sobrepasse els cinc quilòmetres de distància respecte del lloc de treball, l'empresa facilitarà mitjans de locomoció; a falta d'això, estarà obligada a abonar la quantitat resultant de multiplicar els quilòmetres recorreguts des del nucli urbà del punt de partida, descomptant-ne els dos primers, a raó de 0,19 euros/km per vehicle ocupat per quatre persones. Tot això sense perjuí d'allò establit pels usos i costums vigents en cada localitat. L'import esmentat s'actualitzarà cada campanya a l'import exempt de l'IRPF vigent en cada moment en concepte de quilometratge.  
  
Article 13. Liquidació de salaris  
La liquidació i el pagament del salari es realitzaran d'acord amb la normativa aplicable, puntualment i documentalment, en la data i el lloc convinguts, o d'acord amb els usos i costums.  
  
Article 14. Relació laboral  
Les empreses i els treballadors i treballadores agrícoles que realitzen per a estes distintes labors relacionades amb la recol·lecció de cítrics, formalitzaran, en el cas que procedisca, el corresponent contracte d'acord amb el caràcter i contingut de la relació laboral que els unisca.   
Tot això es farà de conformitat amb el que establix el Reial Decret 2720/1998, de 18 de desembre, pel qual es desplega l'article 15 de l'Estatut dels Treballadors en matèria de contractes de duració determinada i de conformitat amb la resta de disposicions vigents.  
  
Article 15. Comissió paritària de vigilància   
Les parts deliberants acorden crear una comissió paritària de vigilància com a òrgan d'interpretació, conciliació obligatòria i vigilància d'este conveni, que tindrà les funcions següents:  
  
1. Interpretació autèntica del conveni i, si és el cas, emissió del preceptiu informe previ al plantejament de qualsevol conflicte col·lectiu.  
  
2. Arbitratge dels problemes o qüestions que els siguen sotmesos per les parts o en els supòsits concretats en este text.  
3. Conciliació obligatòria davant de la Comissió Paritària, prèvia al plantejament de qualsevol conflicte col·lectiu.   
4. Conciliació obligatòria, davant de la Comissió Paritària, prèvia a la via de solució de discrepàncies que es cree en desplegament dels articles 41.6 i 82.3 de l'Estatut dels Treballadors, en els supòsits de no arribar a un acord en matèria de modificació substancial de les condicions de treball pactades en este conveni col·lectiu o en el procediment establit en la disposició addicional única d'este conveni col·lectiu, d'inaplicació del règim salarial d'este acord.   
  
5. Vigilància del compliment del que pacta.  
6. L'estudi de l'evolució de les relacions acordades entre les parts.  
  
7. Totes les altres activitats que tendisquen a la major eficàcia pràctica del conveni i aquelles que li atribuïx l'article 85.3.h de l'Estatut dels Treballadors.  
La Comissió Paritària es compondrà de 10 membres titulars i 10 suplents, dels quals 5 membres titulars i 5 suplents seran designats, respectivament, per cada una de les dos parts, empresarial i sindical, que firmen este conveni col·lectiu.  
Les persones que componguen la Comissió Paritària seran triades per les respectives organitzacions sindicals i empresarials.  
El personal assessor serà designat lliurement per les representacions respectives.  
La Comissió designarà, d'entre els seus membres, qui la presidisca i qui s'ocupe de les labors de secretaria.  
  
En la primera reunió de la Comissió Paritària es designarà una persona davant de la qual s'efectuarà la convocatòria d'esta, a la qual, qui desitge convocar-la a una reunió, enviarà per escrit una explicació suficient del conflicte existent, la determinació de les parts implicades i la concreció de la pretensió, amb expressió de la seua voluntat d'efectuar la convocatòria esmentada. La persona designada convocarà els membres de la Comissió i proposarà data i lloc per a la reunió, i, si en el termini de quaranta-huit hores cap de les parts s'oposa a la data proposada, la convocatòria s'entendrà degudament efectuada.  
  
La Comissió Paritària de Vigilància tindrà el seu domicili, indistintament, en el de totes les secretaries de la Comissió. Per la part empresarial, el CGC, amb seu social en Monges de Santa Caterina, 8-4a, de València (fax núm. 810 453 369), i APECA, amb seu social en Cavallers, 26, de València (fax núm. 163 280 683); i per la part social, la Federació d'Indústria i Treballadors Agraris d'UGT-PV, al carrer de l'Arquitecte Mora, 7-2n, de València (fax núm. 940 819 469).  
Una vegada convocada la Comissió Paritària per qualsevol de les persones, sindicats o associacions legitimats per a això, esta es reunirà en un termini no superior a 15 dies naturals des de la data de la convocatòria.  
Quan estiga reunida la Comissió Paritària, les parts convocants exposaran l'objecte de la controvèrsia plantejada; intervindrà en primer lloc la part que haja sol·licitat la intervenció de la Comissió i es concediran torns d'intervenció a mesura que siguen sol·licitats pels intervinents.  
Hi haurà tants torns d'intervenció com la Comissió considere necessaris per a l'aclariment de les qüestions que li siguen plantejades.  
  
Una vegada finalitzada la intervenció de cada una de les parts, els membres de la Comissió es reuniran sense les parts, a fi de deliberar i debatre la qüestió plantejada, i hauran de resoldre sempre que siga possible en l'acte i comunicar a continuació la resolució a les parts intervinents.  
Si no és possible resoldre en l'acte, la Comissió haurà de comunicar el resultat de les deliberacions a les parts intervinents en un termini no superior als tres dies hàbils següents a la reunió.  
  
Article 16. Seguretat i salut laboral  
1. Els delegats de prevenció exerciran les seues funcions amb càrrec al crèdit d'hores mensuals que els corresponga en la seua condició de membres del comité d'empresa o de delegats de personal.   
2. No obstant la regla general indicada més amunt, no s'imputarà a eixe crèdit horari mensual el temps dedicat a:  
a) Les reunions del comité de seguretat i salut.  
b) Les reunions convocades per l'empresa en matèria de prevenció de riscos.  
c) Acompanyar els tècnics en les avaluacions de caràcter preventiu del medi ambient de treball, i els inspectors de Treball en les visites i verificacions que realitzen, en els centres de treball, per a comprovar el compliment de la normativa sobre prevenció de riscos laborals.   
  
d) Ser informats per l'empresa sobre els danys produïts en la salut dels treballadors i treballadores, una vegada que l'empresa n'haja tingut coneixement.  
  
Article 17. Antiguitat  
Des de l'1 de setembre de 1997, el personal comprés dins de l'àmbit d'aplicació d'este conveni no percebrà augments periòdics per anys de servicis.  
Les quantitats percebudes per este concepte per part dels treballadors i treballadores des del 1997 tindran la denominació de «plus d'antiguitat». El plus d'antiguitat té caràcter de complement personal, no compensable ni absorbible, i es revalorarà anualment amb l'increment pactat en el conveni.  
  
Article 18. Passe d'eventuals a fixos discontinus  
1. Els treballadors i treballadores eventuals passaran a la condició de fixos discontinus quan hagen realitzat dos campanyes consecutives de trenta dies de treball, com a mínim; quan no s'haja arribat als trenta dies en una campanya, tindran preferència per a ser contractats sense pèrdua del caràcter eventual.  
2. Quan un treballador preste els seus servicis durant una campanya de recol·lecció de cítrics amb l'assiduïtat aproximada dels treballadors i treballadores fixos discontinus de l'empresa de menor antiguitat, tindrà la condició de fix discontinu a la següent campanya.  
3. A fi de fomentar l'estabilitat en la contractació, en aquelles empreses en què es contracten treballadors i treballadores com a fixos discontinus des de l'inici de la seua relació laboral amb l'empresa, es podrà establir un període de prova de fins a seixanta dies de treball efectiu, si bé, per mitjà d'un acord entre empresa i treballador, se'n podrà establir una duració inferior.  
4. Els treballadors i les treballadores amb contracte de posada a disposició per mitjà d'una empresa de treball temporal passaran a la condició de fixos discontinus de l'empresa usuària després d'haver realitzat dos campanyes consecutives de trenta dies de treball, com a mínim, en la mateixa empresa usuària, i encara que siga mitjançant diferents empreses de treball temporal. Els contractes de posada a disposició seran facilitats a la representació legal dels treballadors i treballadores a petició d'estos.  
  
Article 19. Garanties sobre ordenació del treball  
La regulació de l'ordenació del treball s'ajustarà a les regles següents:  
a) No contractar eventuals mentres hi haja fixos discontinus sense cridar.  
b) No fer hores extraordinàries els fixos discontinus mentres no s'hagen cridat altres persones de la mateixa condició.  
c) Cridar per orde d'antiguitat, dins de cada especialitat, i donar d'alta a mesura que es necessite fins que es puga esgotar la jornada. Quan no siga possible donar treball durant sis dies en dos setmanes seguides o quinze dies en el període d'un mes, es prescindirà obligatòriament del personal de menor antiguitat, amb baixa automàtica en la Seguretat Social, per disminució del producte o per fi de campanya; s'entén que el treballador no té ocupació efectiva als efectes de l'article 208.1.4) de la Llei General de la Seguretat Social.   
Quan no es complisca allò que es determina en el paràgraf anterior, els treballadors i treballadores, la representació legal del personal o els sindicats firmants d'este conveni podran sol·licitar per escrit la baixa dels treballadors i treballadores afectats (utilitzant l'escrit que figura com a annex número 1). Després de realitzar esta sol·licitud, l'empresari redactarà un certificat de baixa en la Seguretat Social per disminució del producte (utilitzant l'escrit que figura com a annex número 2), o bé estendrà la baixa directament.  
En el cas que l'empresari incomplisca l'obligació d'estendre el certificat de baixa en Seguretat Social o d'estendre directament la baixa, els treballadors i treballadores afectats tindran la facultat de sol·licitar-la, per disminució del producte, a la Tresoreria General de la Seguretat Social, fins que, per necessitats de l'empresa i en la mesura que es puga esgotar la jornada, es requerisquen els servicis del treballador o treballadora, per orde d'antiguitat, i sempre que el treballador o treballadora no estiga treballant, i en este cas haurà d'acreditar-ho per mitjà d'un contracte de treball.  
És a dir, els treballadors i treballadores causaran altes i baixes en l'empresa en funció de la prestació laboral real i per les necessitats de la producció, amb la qual cosa s'adaptarà la plantilla al treball real i es cursarà la baixa definitiva en la campanya del personal afectat, per disminució del producte o finalització de temporada, per a afavorir que el personal que no puga treballar amb un mínim de continuïtat puga accedir a uns altres treballs.  
d) En relació amb els treballs de posada en marxa i de finalització de campanya, caldrà ajustar-se al que disposa l'article 20 del Reial Decret 1563/1995, de 21 de setembre, sobre jornades especials de treball.  
  
Article 20. Mobilitat geogràfica  
Els treballadors i treballadores continuaran prestant els seus servicis en els mateixos termes municipals, comarques i zones de cultiu on recol·lectaven cítrics per a l'empresa. Qualsevol desplaçament per a recol·lectar en demarcacions distintes exigirà el mutu acord entre empresa i recollidor.   
  
Article 21. Modificació substancial de les condicions de treball  
En el cas que no s'arribe a un acord en el procediment de modificació substancial de condicions de treball establides en este conveni col·lectiu, després del sotmetiment de la qüestió a la conciliació obligatòria davant de la Comissió Paritària, tal com establix l'article 15.4 d'este document, les parts se sotmetran al procediment de solució de discrepàncies que, amb caràcter obligatori, s'establisca en l'acord interprofessional de solució de conflictes que a este efecte es determine.  
  
  
Article 22. Equiparació salarial  
El salari d'hòmens i dones en totes les categories professionals és el mateix.  
  
Article 23. Llicències i permisos  
Els treballadors i treballadores tindran dret a dèneu hores retribuïdes per campanya sense límit mensual per a visites al metge de la Seguretat Social, sempre que la consulta coincidisca amb l'horari de treball. Estes hores seran remunerades, amb la justificació prèvia davant de l'empresa, i inclouran el temps de desplaçament.   
També tindrà dret a estos permisos el treballador o treballadora què acompanye un fill menor de catorze anys al pediatre, o a falta d'això, al metge de la Seguretat Social.  
En el cas de familiars fins al segon grau de consanguinitat o afinitat, o cònjuge, que, per edat, accident o malaltia, no puguen valdre's per ells mateixos, tindran dret a un permís de fins a quatre hores a l'any per a acompanyar-los al metge de la Seguretat Social.  
Les hores de consulta al metge especialista seran retribuïdes sense límit.   
Este dret serà efectiu sempre que la consulta mèdica coincidisca amb l'horari de treball.  
  
Article 24. Permisos no retribuïts  
1. Es concediran permisos no retribuïts de fins a deu dies, ampliables de mutu acord fins a quinze dies, per a assumptes propis. En cada moment, els permisos concedits no sobrepassaran el cinc per cent de la plantilla.   
2. El personal tindrà dret a permisos no retribuïts per a atendre familiars de fins al segon grau de consanguinitat o afinitat, o cònjuge.   
  
a) El personal sol·licitant del permís haurà d'informar la seua empresa de les circumstàncies concretes que justifiquen la concessió del permís, amb indicació del nom del familiar concernit i del seu grau de parentiu amb el treballador.  
b) No podrà acollir-se a este permís, en cada campanya, un nombre de treballadors i treballadores que supere el cinc per cent dels que integren cada categoria professional en l'empresa.  
c) La duració del permís no podrà excedir la mitat de la duració de la campanya anterior en l'empresa.  
3. La incorporació al treball es produirà de manera automàtic una vegada cesse la circumstància que va motivar el permís, o es complisca el termini de duració d'esta.  
4. En el cas que en alguna empresa este límit del cinc per cent siga insuficient per a atendre les peticions del seu personal, esta qüestió podrà ser plantejada amb el personal concernit davant de la Comissió Paritària del conveni, la qual es pronunciarà respecte d'això procurant conciliar els interessos de l'empresa i dels treballadors i treballadores.  
  
  
Article 25. Formació contínua  
En els plans de formació agrupats, les empreses que hi participen i empren més de cent persones, hauran d'informar de les condicions del pla agrupat en qüestió la representació dels seus treballadors i treballadores i acreditar que s'ha produït esta informació davant de la comissió paritària sectorial corresponent de l'Acord Nacional de Formació Contínua.   
Quan l'empresa desitge implantar plans agrupats de formació, ho comunicarà per escrit a la representació legal dels treballadors i treballadores, i estos tindran la facultat de realitzar el corresponent informe amb caràcter previ a l'elaboració del pla de formació, en un termini de 15 dies hàbils. La representació legal dels treballadors i treballadores mantindrà la seua facultat informativa durant l'execució del pla de formació.  
  
  
Article 26. Excedències   
I. Excedències per maternitat i atenció de familiars  
Les excedències per maternitat, per a atendre fills o per a atendre un familiar fins al segon grau de consanguinitat o afinitat, o cònjuge o parella de fet legalment registrada, que, per raons d'edat, accident o malaltia, no puga valdre's per si mateix i no exercisca activitat retribuïda, podran ser sol·licitades i disfrutades indistintament tant pel treballador com per la treballadora. La duració d'estes excedències podrà ser de fins a tres anys, sense la pèrdua dels drets que haja adquirit el personal que es trobe en esta situació. L'existència de parella de fet haurà de ser acreditada degudament.   
  
La reincorporació al treball en els casos d'estes excedències serà automàtica, sempre que, en el cas de treballadors fixos discontinus, es produïsca dins de la campanya de cada empresa i al treballador o treballadora li corresponga en funció de la seua antiguitat.  
El personal que gaudisca d'estes excedències podrà anticipar la seua reincorporació al seu lloc de treball, sense necessitat d'esgotar el període per al qual hagen sol·licitat l'excedència. Per a això, serà necessari que avisen l'empresa del seu propòsit de tornar al seu lloc de treball amb una antelació mínima de deu dies naturals a la data del seu reingrés anticipat.   
  
II. Resta d'excedències voluntàries  
El personal fix discontinu que haja treballat, almenys, durant una campanya, podrà sol·licitar una excedència voluntària amb una duració mínima de quatre mesos i màxima de cinc anys.  
Este dret no podrà ser exercit novament pel treballador fix discontinu fins que hagen transcorregut, com a mínim, quatre anys des de la finalització de l'anterior excedència.  
Esta excedència voluntària només atorgarà al treballador el dret preferent a reingressar quan esta acabe, en la primera vacant que hi haja o que es produïsca de la seua categoria professional.  
  
Article 27. Regulació de la categoria professional del capatàs o cap de colla  
1. El capatàs realitzarà labors de direcció de la quadrilla de recollidors i de control i supervisió d'esta perquè s'efectue una adequada recol·lecció de la fruita, seguint les instruccions de l'empresa.  
  
2. En el cas que es treballe a estall i el capatàs combine la seua funció de supervisió amb la de recol·lecció de cítrics, l'empresa abonarà al capatàs un plus, per jornada de treball, de 0,44 euros per cada un dels collidors que hagen format part eixe dia de la quadrilla, pel treball inherent a la seua funció laboral a l'inici i a la finalització de la jornada. La responsabilitat del capatàs quedarà limitada, en este supòsit, a les funcions laborals que realitze efectivament.   
 Si el capatàs no participa personalment en la recol·lecció a estall, percebrà el salari/dia, sense que influïsca, si és el cas, en els rendiments dels seus companys de quadrilla.  
  
Article 28. Treball en diumenges i festius  
Tenint en compte les ineludibles necessitats que presenta l'activitat de recol·lecció en determinats casos concrets (maduració del fruit, situació dels mercats, contingències meteorològiques...), el personal, sempre que ho accepte voluntàriament, podrà realitzar la recol·lecció en diumenges i festius. En este cas, el personal percebrà el salari/hora o salari/quilo (a estall) incrementat en el 30% si no s'han realitzat 30 hores de treball durant la setmana laboral, i el salari/hora o salari/quilo incrementat en un 75% quan s'hagen superat les 30 hores de treball durant la setmana laboral.  
  
Article 29. Plus pel temps empleat en desplaçament  
En el cas que el tall on haja d'efectuar-se la recol·lecció dels cítrics sobrepasse els 10 quilòmetres del límit de la seua comarca o demarcació habitual que es pacte entre empresa i representants dels treballadors, el treballador percebrà, a partir del que excedisca els 10 primers quilòmetres fora de la comarca o demarcació habitual, un plus de 2,50 euros pel primer tram complet de 40 quilòmetres. Els següents quilòmetres a partir d'eixe punt es pagaran proporcionalment.  
  
Article 30. Temps d'espera per a la càrrega   
El temps que transcórrega des de la finalització de la jornada laboral fins que s'haja efectuat la càrrega de la fruita sobre camió, s'abonarà al personal que realitze la càrrega, amb el 65% del salari corresponent a eixe temps.   
  
Article 31. Promoció i formació professional  
1. Les empreses promouran la formació professional del seu personal, per la qual cosa concediran els permisos necessaris, no retribuïts, per a concórrer a exàmens, en el cas que els treballadors o treballadores cursen estudis per a l'obtenció d'un títol acadèmic o professional oficialment reconegut.  
2. Sempre que l'organització del treball ho permeta, s'adaptarà la jornada laboral per a possibilitar l'assistència del personal a cursos de formació professional en matèries relacionades amb l'activitat que exercisquen en l'empresa.   
3. Amb caràcter general, i en el cas que no siga imprescindible recórrer a la contractació de personal nou en l'empresa, els llocs de treball tendiran a cobrir-se amb personal de l'empresa procedent dels nivells inferiors de cada grup professional.  
4. Les promocions a llocs de treball de superior nivell professional, dins de l'empresa, es produiran en el marc de les facultats organitzatives de l'empresari, atenent criteris com la formació, l'experiència professional i l'antiguitat del treballador o treballadora.  
  
Article 32. Vinculació a normes  
Excepte en el que disposa este conveni, les parts decidixen acollir-se al que disposa el laude arbitral pel qual s'establixen les condicions de treball per al sector agrari, dictat el 6 d'octubre de 2000 i publicat en el BOE del 29 de novembre de 2000.  
  
Article 33. Nomenament dels membres de la comissió paritària de vigilància  
Les parts signatàries d'este conveni col·lectiu, sindical i empresarial, designaran els membres titulars de la Comissió Paritària en la primera reunió que es produïsca, i s'estendrà una acta del nomenament.   
  
  
Article 34. Hores sindicals i borsa d'hores  
1. Les persones que representen legalment els treballadors i treballadores podran crear una borsa d'hores sindicals del 50 per 100 de les hores que mensualment corresponen a cada un, i podran fer-ne ús un dels components o diversos, sense sobrepassar les hores acumulades i sense pèrdua de la seua remuneració i cotització.  
2. El restant 50 per 100, s'acorda que, a causa de l'entitat del conveni col·lectiu i les clàusules referides a la vigilància d'este per la Comissió Paritària, es destinaran a la difusió i gestió d'estes acord, en especial a l'assistència i treballs de la Comissió Paritària.  
3. Per a exercir este dret, hauran de comunicar-ho amb 15 dies d'antelació a l'inici del còmput, i romandrà vigent la borsa esmentada pel temps que dure la campanya per a la qual es va sol·licitar. Així mateix, la cancel·lació de la borsa d'hores sindicals sol·licitada dins de la campanya haurà de ser demanada amb 15 dies d'antelació respecte de la data d'efecte. En este cas, s'entendrà que la borsa quedarà cancel·lada fins que medie una nova sol·licitud de creació, de conformitat amb el que establixen els apartats anteriors.  
  
Article 35. Personal absent al principi de campanya  
1. El personal fix discontinu que, en el període entre dos campanyes, subscriga contractes per a:   
1r. treballar en la verema;   
2n. treballar en el context de plans d'ocupació subvencionats per les administracions públiques, i  
3r. en general, concertar contractes laborals de qualsevol tipus excepte si es tracta de realitzar activitats de manipulació de fruites i hortalisses, podrà retardar la seua reincorporació al seu lloc laboral fins a un màxim de trenta dies naturals següents a la data de ser cridat al treball a l'inici de la campanya, en atenció a no haver finalitzat encara els contractes de treball esmentats.  
2. Serà requisit indispensable perquè el personal puga acollir-se a esta flexibilitat en la seua incorporació al començament de campanya, que haja avisat del seu propòsit a l'empresa amb quinze dies d'antelació a la data coincident amb la d'inici de l'anterior campanya, per a la qual cosa aportarà una còpia del contracte que reunisca les condicions indicades en el paràgraf anterior.   
3. Les empreses no estan obligades a reconéixer este dret de reincorporació tardana, en cada campanya, més que fins a un màxim d'un cinc per cent de treballador personal fix discontinu de cada categoria professional.   
4. En el cas que, en alguna empresa, este límit del cinc per cent siga insuficient per a atendre les peticions del seu personal, esta qüestió podrà ser plantejada pel personal afectat davant de la Comissió Paritària del conveni, que es pronunciarà respecte d'això procurant conciliar els interessos de l'empresa i dels treballadors i treballadores.  
  
  
Article 36. Reducció de jornada  
El personal que, per raons de guarda legal, tinga a la seua atenció directa algun menor de 12 anys o una persona amb discapacitat física o psíquica que no exercisca una altra activitat retribuïda, o tinga atenció d'un familiar de fins segon grau, o cònjuge, que, per raons d'edat, accident o malaltia, no puga valdre's per si mateix, tindrà dret a una reducció de la jornada de treball, amb la disminució proporcional del salari entre, almenys, un octau i un màxim de la mitat de la duració d'aquella.  
  
  
Article 37. Incapacitat temporal   
En aquells supòsits en què el treballador es trobe en situació d'incapacitat temporal derivada de malaltia comuna, l'empresa complementarà la prestació rebuda pel treballador, des del quart dia de baixa i amb un màxim de 12 dies per campanya, fins al 60% del salari en modalitat de jornal. Este complement només s'abonarà quan la quadrilla a què pertanga el treballador haja treballat efectivament.  
  
  
Article 38. Igualtat de gènere (plans d'igualtat)  
Les organitzacions que firmen este conveni, tant sindicals com empresarials, entenen que és necessari establir un marc normatiu general d'intervenció d'àmbit sectorial per a garantir que el dret fonamental a la igualtat de tracte i oportunitats en les empreses és real i efectiu.  
  
Per això, de conformitat amb el que establix la Llei Orgànica 3/2007 de 22 de març, les empreses amb més de 250 persones hauran d'elaborar i aplicar un pla d'igualtat, que haurà de ser objecte de negociació amb la representació legal dels treballadors i treballadores, en el cas que hi haja.  
L'elaboració i la implantació de plans d'igualtat serà voluntària per a les altres empreses, després de ser consultada la representació legal dels treballadors i treballadores.  
Serà competència de l'empresa realitzar el diagnòstic de situació.  
Una vegada realitzat el diagnòstic de situació, les empreses afectades per esta disposició hauran de negociar amb la representació dels treballadors i treballadores el corresponent pla d'igualtat, sense que això prejutge el resultat de la negociació, ja que tant el contingut del pla com les mesures que, si és el cas, hagen d'adoptar-se, dependran sempre del diagnòstic previ i del fet que hagen sigut constatades en l'empresa situacions de desigualtat de tracte.  
  
Article 39. Violència de gènere   
La treballadora víctima de violència de gènere tindrà dret, per a fer efectiva la seua protecció o el seu dret a l'assistència social íntegra, a la reducció de la jornada de treball amb disminució proporcional del salari o a la reordenació del temps de treball, per mitjà de l'adaptació de l'horari, de l'aplicació de l'horari flexible o d'unes altres formes d'ordenació del temps de treball que s'utilitzen en l'empresa.  
  
Article 40. Eficàcia vinculant   
Als efectes de l'aplicació d'este conveni col·lectiu, les parts firmants reconeixen l'existència de cinc grans blocs de matèries, que es descriuen a continuació :  
- Àmbit i aplicació del conveni col·lectiu (articles 1, 2, 3, 4, 5, 6, 15, 32, 33, 40 i clàusules addicionals).  
- Temps de treball i condicions econòmiques (articles 7, 8, 10, 11, 12, 13, 17, 22, 28, 29, 30 i 37).  
- Classificació professional, ordenació del treball i contractaCIÓ (articles 9, 14, 16, 18, 19, 20, 21, 25, 27, 35 i 38).  
- Permisos i excedències (articles 23, 24, 26, 31, 36 i 39).  
- Garanties sindicals (article 34).  
Per esta raó, en el cas que l'autoritat administrativa o laboral, en l'exercici de les seues facultats, impugne, o un òrgan judicial anul·le algun dels articles, els articles del bloc esmentat podran quedar sense eficàcia pràctica en la totalitat, sempre que alguna de les parts firmants del mateix així ho sol·licite, i s'haurà de reconsiderar el bloc complet. En cas contrari, quedaria en vigor el text complet, excepte l'article impugnat/anul·lat.   
En el cas que s'inste l'anul·lació del bloc complet, la Comissió Paritària estarà obligada a convocar les parts per a les noves deliberacions en el termini de tres mesos comptats a partir del coneixement fefaent de la resolució administrativa o judicial per part dels components d'aquella.  
  
CLÀUSULES ADDICIONALS  
  
Primera. Clàusula d'inaplicació de condicions d'este conveni  
Per mitjà d'un acord entre l'empresa i la representació dels treballadors i treballadores legitimats per a negociar un conveni col·lectiu d'empresa d'acord amb el que preveu l'article 87.1 de l'Estatut dels Treballadors, després d'un període de consultes en els termes de l'article 41.4 de l'Estatut dels Treballadors, es podran inaplicar les condicions de treball previstes en este conveni col·lectiu, de conformitat amb el que preveu l'article 82.3 de l'Estatut dels Treballadors.  
L'acord d'inaplicació de condicions d'este conveni col·lectiu haurà de ser comunicat a la Comissió Paritària.  
En cas de falta d'acord en el període de consultes, qualsevol de les parts podrà sotmetre la discrepància a la Comissió Paritària.  
Quan es plantege la discrepància a la Comissió Paritària, caldrà aportar-li tota la documentació que s'haja proporcionat a la representació legal dels treballadors o als qui els substituïsquen en el període de consultes.  
A la vista de la documentació, la Comissió Paritària citarà les parts per a un intent de conciliació en un termini no superior a set dies hàbils des que la discrepància li siga plantejada i tota la documentació aportada.  
En cas de no arribar a un acord entre les parts, estes hauran d'acudir a la resta de mesures establides en la legislació vigent; s'entén que a la Comunitat Valenciana s'haurà d'acudir a la mediació o, si és el cas, a l'arbitratge, del Tribunal d'Arbitratge Laboral de la Comunitat Valenciana, tal com es reflectix en el V Acord de Solució Extrajudicial de Conflictes de la Comunitat Valenciana, publicat en el Diari Oficial de la Comunitat Valenciana de 8 de juliol de 2010, o al que substituïsca aquell, si és el cas.  
  
Segona. Règim disciplinari  
Es crea una comissió que regularà el règim disciplinari aplicable a este conveni col·lectiu, en el termini de tres mesos des que es firme este acord. El règim que resulte d'allò pactat en la comissió esmentada s'integrarà en este conveni col·lectiu. En el règim disciplinari es tindrà en compte, específicament, l'obligació del capatàs de no proporcionar ocupació als treballadors que no disposen de la documentació necessària per a això; l'incompliment d'esta obligació se sancionarà de la manera més greu possible.